text: Fredericia får måske ny V-borgmester
  14 januar 2013 kl. 09.57
  Måske får Fredericia en ny Venstre-borgmester. Bestyrelsen i Venstre i Fredericia holder møde kl. 18, for at drøfte om de fire ekskluderede skal tilbage i partiet.
  Mødet holdes altså en time før det ekstraordinære byrådsmøde, hvor et enigt byråd vil vælge løsgængeren Kenny Bruun Olsen til ny borgmester. Kenny Bruun Olsen blev ekskluderet af Venstre-bestyrelsen i forbindelse med, at Thomas Banke i sidste uge vendte tilbage som borgmester.
  Noget kunne tyde på, at Venstre i aften vil ophæve ekskludering af de fire Venstre-medlemmer, som ikke ønskede at støtte Thomas Banke. På den måde kan Venstre bevare borgmester-posten.
  